Acțiune introdusă la 27 ianuarie 2023 – SCC Legal/Comisia
(Cauza T-43/23)
Limba de procedură: germana
Părțile
Reclamantă: SCC Legal Rechtsanwaltgesellschaft mbH (Bad Kreuznach, Germania) (reprezentanți: C. Stallberg și C. Binder, avocați)
Pârâtă: Comisia Europeană
Concluziile
Reclamanta solicită Tribunalului:
constatarea faptului că, după desfășurarea procedurii de formulare a observațiilor, pârâta s-a abținut, cu încălcarea dreptului Uniunii, să inițieze procedura legală subsecventă în vederea retragerii aprobării substanței de bază bicarbonat de sodiu, în temeiul articolului 23 alineatul (6) al patrulea paragraf coroborat cu articolul 79 alineatul (3) din Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare (JO 2009, L 309, p. 1);
cu titlu subsidiar, constatarea faptului că, după ce a inițiat procedura oficială de formulare a observațiilor în vederea retragerii aprobării substanței de bază bicarbonat de sodiu, în temeiul articolului 23 alineatul (6) al doilea paragraf din Regulamentul (CE) nr. 1107/2009, Comisia s-a abținut, cu încălcarea dreptului Uniunii, să continue această procedură și în special să informeze autoritățile și părțile interesate și să le fixeze un termen pentru formularea observațiilor;
ca ultim subsidiar, constatarea faptului că pârâta s-a abținut, cu încălcarea dreptului Uniunii, să inițieze procedura oficială de formulare a observațiilor în vederea retragerii aprobării substanței de bază bicarbonat de sodiu, în temeiul articolului 23 alineatul (6) al doilea paragraf din Regulamentul (CE) nr. 1107/2009;
obligarea pârâtei la plata cheltuielilor de judecată.
Motivele și principalele argumente
În susținerea acțiunii, reclamanta invocă patru motive.
Primul motiv: încălcarea obligației de a iniția o procedură de retragere a aprobării unei substanțe de bază în caz de dispariție ulterioară a criteriilor de autorizare
Reclamanta este titulara unei aprobări pentru produsul fitosanitar NatriSan® care conține ca substanță activă bicarbonatul de sodiu. Prin aprobarea NatriSan®, criteriile de aprobare a bicarbonatului de sodiu ca substanță de bază în temeiul articolului 23 alineatul (1) al doilea paragraf litera (d) din Regulamentul (CE) nr. 1107/2009 au dispărut, așa încât pârâta ar fi obligată să retragă aprobarea pentru substanța de bază. În consecință, pârâta ar încălca această obligație întrucât nu a inițiat procedura legală corespunzătoare în vederea retragerii aprobării substanței de bază, deși a fost invitată să o facă.
Al doilea motiv: încălcarea principiului subsidiarității procedurii de aprobare a substanțelor de bază
Neinițierea unei proceduri legale de retragere a aprobării pentru substanța de bază ar încălca principiul fitosanitar al subsidiarității care o protejează pe reclamantă, în temeiul căruia aprobarea unei substanțe de bază trebuie retrasă atunci când o substanță este comercializată ca produs fitosanitar.
Al treilea motiv: încălcarea principiului priorității în cadrul procedurii de aprobare a substanței de bază
Potrivit principiului priorității, autorizarea NatriSan® ar interzice aprobarea acestei substanțe ca substanță de bază și ar obliga pârâta să retragă aprobarea substanței de bază și să inițieze procedura corespunzătoare.
Al patrulea motiv: încălcarea principiului protecției încrederii legitime
Reclamanta putea avea încredere în faptul că, după autorizarea NatriSan® ca produs fitosanitar, pârâta va retrage imediat aprobarea pentru bicarbonatul de sodiu ca substanță de bază. În consecință, neinițierea unei proceduri legale în vederea retragerii aprobării substanței de bază ar conduce la o încălcare a principiului de drept al Uniunii referitor la protecția încrederii legitime.
____________